બંગાળની ટીમની બીજી ઈનિંગ વખતે બેટ્સમેન બરાબર જામી ચૂક્યા હતા અને ઉ.પ્ર.ના બોલરોને મેદાનની દરેક દિશાએ ફટકારી રહ્યા હતા ત્યારે બોલિંગ કરવા ઉતરેલા 19 વર્ષિય શિવા સિંહે બહુ વિચિત્ર દાવ અજમાવ્યો. રાઉન્ડ ધ વિકેટ બોલિંગ માટે તેણે રાબેતા મુજબનું રન-અપ લીધું અને અમ્પાયરથી સહેજ આગળ ક્રિઝની લગોલગ પહોંચીને અચનાક એ ગોળ ફૂદરડી ફરી ગયો (જુઓ વીડિયો) અને એ પછી તેણે રાબેતા મુજબ સ્પિન બોલ ફેંક્યો. તેણે ફેંકેલો દડો તો બેટ્સમેન બરાબર રમી ગયો પણ ચોંકી ઊઠેલા અમ્પાયર વિનોદ સેશને તરત જ ડેડ બોલ જાહેર કરી દીધો. એ વખતે શિવા સિંહ સહિત તેની ટીમના ખેલાડીઓએ ઘણી દલીલો કરી પરંતુ મક્કમ રહેલા અમ્પાયરે કહી દીધું કે આવી રીતે બોલ ફેંકી શકાય નહિ અને શિવા આ એક્શન જારી રાખશે તો દરેક બોલને તેઓ ડેડ બોલ જાહેર કરશે.